proxectonos/corpus_dominio_legal_administrativo_tmp huggingface dataset:
DECRETO 205/2020, do 3 de decembro, polo que se dispón que cese o secretario xeral do Consello Económico e Social de Galicia.
Vicepresidencia primeira e Consellería de Presidencia, Xustiza e Turismo — II. Autoridades e persoal — 07/12/2020

En virtude do establecido nos artigos 9.1 e 10.d) da Lei 6/1995, do 28 de xuño, pola que se crea o Consello Económico e Social de Galicia, e nos artigos 26 e 44 do seu regulamento de réxime interno, publicado no DOG nº 114, do 11 de xuño de 1996, por proposta conxunta da Vicepresidencia Segunda e Consellería de Economía, Empresa e Innovación, e das consellerías de Facenda e Administración Pública e de Emprego e Igualdade, e logo de deliberación do Consello da Xunta de Galicia, na súa reunión do día tres de decembro de dous mil vinte,
Artigo único
Que cese como secretario xeral do Consello Económico e Social de Galicia Juan José Gallego Fouz.
Santiago de Compostela, tres de decembro de dous mil vinte
CORRECCIÓN DE ERROS. Resolución do 27 de novembro de 2020 pola que se modifica a Resolución do 14 de agosto de 2020 pola que se establecen as bases reguladoras para a concesión, en réxime de concorrencia competitiva, das axudas para o programa Fábrica do futuro, fábrica intelixente e sustentable da Industria 4.0 (cuarta convocatoria), orientado a proxectos de investigación industrial, desenvolvemento experimental e innovación centrados en tecnoloxías industriais innovadoras dentro da iniciativa Industrias 4.0-captación de investimentos, cofinanciadas polo Fondo Europeo de Desenvolvemento Rexional (Feder) no marco do programa operativo Feder Galicia 2014-2020, e se procede á súa convocatoria para o ano 2020 (código de procedemento IN854A) (Diario Oficial de Galicia número 173, do 27 de agosto).
Axencia Galega de Innovación — III. Outras disposicións — 04/12/2020

Advertido un erro no texto da citada resolución, publicada no Diario Oficial de Galicia número 241, do 30 de novembro de 2020, cómpre efectuar a seguinte corrección:
Na páxina 47113, onde di:
«1. Poderán ser beneficiarias destas axudas:
a) Empresas do sector industrial, así como daqueles sectores, industriais ou de servizos, definidos como “nova industria” na Axenda de competitividade Galicia Industria 4.0, que dispoñan dun establecemento legalmente constituído, que poidan liderar proxectos empresariais de I+D+i de carácter estratéxico que cumpran as características recollidas no artigo 6 da presente resolución».
Debe dicir:
«1. Poderán ser beneficiarias destas axudas:
a) Empresas do sector industrial, así como daqueles sectores, industriais ou de servizos, definidos como “nova industria” na Axenda de competitividade Galicia Industria 4.0, que dispoñan dun establecemento permanente legalmente constituído en Galicia, que poidan liderar proxectos empresariais de I+D+i de carácter estratéxico que cumpran as características recollidas no artigo 6 da presente resolución».
RESOLUCIÓN do 20 de novembro de 2020 pola que se notifican as resolucións das solicitudes de modificación do Sistema de información xeográfica de parcelas agrícolas (Sixpac) da campaña 2020.
Fondo Galego de Garantía Agraria — III. Outras disposicións — 04/12/2020

Mediante a Orde do 12 de febreiro de 2020, a Consellería do Medio Rural regulou a tramitación de solicitudes de modificación do Sistema de información xeográfica de parcelas agrícolas (Sixpac) da campaña 2020.
O artigo 22 da citada orde dispón que a resolución das solicitudes de modificación do Sixpac corresponde á persoa titular da Dirección do Fogga, que ditará a resolución correspondente que será notificada aos interesados. Conforme se indica no artigo 28 da mesma orde, todas as resolucións serán notificadas de acordo co establecido na Lei 39/2015, do 1 de outubro, do procedemento administrativo común das administracións públicas. De conformidade co establecido no artigo 45.1 da indicada lei, a notificación poderá realizarse mediante a publicación no
Diario Oficial de Galicia
, cunha ligazón á páxina web do Fogga.
En relación coas alegacións ou solicitudes de modificación do Sixpac da campaña 2020, logo do informe da Subdirección Xeral de Xestión da PAC, esta dirección
Primeiro. Dar publicidade na web do Fogga ás listaxes das resolucións das solicitudes de modificación do Sixpac da Orde do 12 de febreiro de 2020 citada.
As persoas interesadas poden acceder á dita web na seguinte ligazón:
https://fogga.xunta.gal/gl/sixpac/resolucions-de-alegacions-sixpac
Segundo. Poñer á disposición das persoas interesadas as resolucións completas das solicitudes indicadas no punto primeiro mediante a aplicación para teléfonos móbiles Sga@pp dispoñible no Google Play ou na App Store, e no Portal de axudas da PAC a través da seguinte ligazón:
https://fogga.xunta.gal/gl/pac/consultas_pac/portal_de_axudas_pac
Neste portal, cada persoa interesada poderá acceder ao contido da súa resolución individualizada mediante certificado dixital ou DNI-e (DNI electrónico) ou emprego da Chave365. A información sobre a forma de alta da Chave365 atópase na ligazón que se indica a seguir:
https://sede.xunta.gal/tramites-e-servizos/chave365
Terceiro. Contra as citadas resolucións, que non poñen fin á vía administrativa, as persoas interesadas poderán interpoñer recurso de alzada ante o presidente do Fogga no prazo dun mes contado desde o día seguinte ao desta publicación, consonte o disposto nos artigos 121 e 122 da Lei 39/2015, do 1 de outubro, do procedemento administrativo común das administracións públicas. O prazo de interposición concluirá o mesmo día desta publicación no mes de vencemento, de conformidade no artigo 30.4 da Lei 39/2015, do 1 de outubro.
Santiago de Compostela, 20 de novembro de 2020
RESOLUCIÓN do 23 de novembro de 2020 pola que se dá publicidade dos convenios de colaboración subscritos no segundo cuadrimestre do ano 2020.
Axencia Galega das Industrias Culturais — III. Outras disposicións — 04/12/2020

O artigo 15 da Lei 1/2016, do 18 de xaneiro, de transparencia e bo goberno, impón a cada consellería ou entidade da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para dar cumprimento a esta obriga,
Artigo único
Dar publicidade á relación dos convenios subscritos pola Axencia Galega das Industrias Culturais (Agadic) no segundo cuadrimestre do ano 2020, que se incorpora como anexo a esta resolución.
Santiago de Compostela, 23 de novembro de 2020
ORDE do 27 de novembro de 2020 pola que se amplía o prazo de xustificación das axudas previsto na Orde do 26 de decembro de 2019 pola que se establecen as bases reguladoras das axudas destinadas á elaboración de instrumentos de ordenación ou xestión forestais, cofinanciadas polo Fondo Europeo Agrícola de Desenvolvemento Rural (Feader) no marco do Programa de desenvolvemento rural (PDR) de Galicia 2014-2020, e se convocan para o ano 2020 (código de procedemento MR462B).
Consellería do Medio Rural — III. Outras disposicións — 04/12/2020

A Orde do 26 de decembro de 2019 pola que se establecen as bases reguladoras das axudas destinadas á elaboración de instrumentos de ordenación ou xestión forestais, cofinanciadas polo Fondo Europeo Agrícola de Desenvolvemento Rural (Feader) no marco do Programa de desenvolvemento rural (PDR) de Galicia 2014-2020, e se convocan para o ano 2020 (código de procedemento MR462B, DOG nº 30, do 13 de febreiro de 2020), modificada pola Orde do 1 de abril de 2020 (DOG nº 74, do 17 de abril de 2020), establece no seu artigo 17 que o prazo para executar e xustificar as axudas concedidas remata o 30 de abril de 2021, para propietarios particulares de xeito individual, sociedades e agrupacións de propietarios particulares, cooperativas agrícolas, pro indivisos, comunidades de bens e outras persoas xurídicas (S.A., S.L., …), e o 30 de xuño de 2021 para comunidades de montes veciñais en man común (CMVMC) e montes de varas, abertais, de voces, de vocerío e fabeo.
No DOG nº 97, do 20 de maio, publicouse a Resolución do 5 de maio de 2020 pola que se continuaba o prazo de presentación de solicitudes de axudas, suspendido como consecuencia da evolución epidemiolóxica do coronavirus covid-19, reanudándose o cómputo do prazo para a presentación das solicitudes de axudas ata o 23 de xullo de 2020, o que supón un importante atraso na súa resolución e, por ende, na súa xustificación.
Por todo o anterior cómpre ampliar o prazo de xustificación destas axudas.
En consecuencia, de conformidade co previsto no artigo 30.1.3 do Estatuto de autonomía de Galicia, e en uso das facultades que me confire a Lei 9/2007, do 13 de xuño, de subvencións de Galicia, e no uso das competencias atribuídas pola Lei 1/1983, do 22 de febreiro, de normas reguladoras da Xunta e da súa Presidencia,
Artigo 1. Ampliación do prazo de xustificación da axuda
Amplíase o prazo para xustificar as axudas concedidas ata o 30 de xuño de 2021, para propietarios particulares de xeito individual, sociedades e agrupacións de propietarios particulares, cooperativas agrícolas, pro indivisos, comunidades de bens e outras persoas xurídicas (S.A., S.L., …), e o 30 de agosto de 2021 para CMVMC e montes de varas, abertais, de voces, de vocerío e fabeo.
Disposición derradeira única. Entrada en vigor
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 27 de novembro de 2020
ORDE do 26 de novembro de 2020 pola que se fixa o prezo privado para a venda ao público dunha publicación editada pola Axencia Turismo de Galicia.
Vicepresidencia primeira e Consellería de Presidencia, Xustiza e Turismo — III. Outras disposicións — 04/12/2020

O artigo 50 da Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, dispón que «son prezos privados as contraprestacións que obteñan os suxeitos a que se refire o artigo 3 desta lei pola prestación de servizos ou a realización de actividades efectuadas en réxime de dereito privado cando, prestándose tamén tales servizos ou actividades polo sector privado, sexan de solicitude voluntaria por parte dos administrados».
Así mesmo, o artigo 51 da referida lei establece que «os prezos privados serán fixados polas consellerías correspondentes, logo de informe favorable da de Economía e Facenda, atendendo ás condicións e circunstancias do mercado en que operen, sen prexuízo de que excepcionalmente poidan aplicarse subvencións reguladoras. Para estes efectos, a consellería correspondente remitirá á de Economía e Facenda o proxecto normativo xunto coa memoria económica en que se xustifiquen os aspectos anteriores. A norma que fixe estes prezos deberá ser publicada no Diario Oficial de Galicia».
Na súa virtude, vista a proposta formulada pola Axencia Turismo de Galicia e logo do informe favorable da Consellería de Facenda e Administración Pública, esta consellería
Artigo único
1. Queda aprobado o prezo privado de venda ao público da publicación editada pola Axencia Turismo de Galicia que se relaciona no anexo.
2. Este prezo entenderase con IVE incluído.
Disposición derradeira única
Esta orde entrará en vigor ao día seguinte da súa publicación no Diario Oficial de Galicia.
Santiago de Compostela, 26 de novembro de 2020
– Ad limina XI: Revista de investigación del Camino de Santiago y las peregrinaciones: 17 €.
RESOLUCIÓN do 27 de novembro de 2020 pola que se dá publicidade da resolución de concesión das axudas á internacionalización dixital das empresas galegas (Galicia Exporta Dixital).
Instituto Galego de Promoción Económica — III. Outras disposicións — 07/12/2020

Mediante a Resolución do 8 de xaneiro de 2020 (DOG núm. 16, do 24 de xaneiro), publicáronse as bases reguladoras das axudas á internacionalización dixital das empresas galegas (Galicia Exporta Dixital) e procedeuse á súa convocatoria, por trámite anticipado de gasto, en réxime de concorrencia competitiva.
As ditas bases establecen no seu artigo 11.4 que a resolución será obxecto de publicación no Diario Oficial de Galicia e na páxina web do Igape no enderezo www.tramita.igape.es, ao cal se remitirá desde o texto publicado no DOG.
Na súa virtude, e de conformidade coas facultades que teño conferidas,
Primeiro. Anunciar a publicación do texto completo da Resolución definitiva do 19 de novembro de 2020 de concesión das axudas á internacionalización dixital das empresas galegas (Galicia Exporta Dixital), no enderezo www.tramita.igape.es (epígrafe Consulta de resolucións definitivas, http://www.igape.es/gl/oficina-virtual/resolucions-definitivas). O texto completo da resolución non se publica no DOG na súa integridade en virtude da cautela prevista no artigo 46 da Lei 39/2015, do 1 de outubro, do procedemento administrativo común das administracións públicas.
Habilítase un prazo de 10 días naturais para que os interesados accedan á oficina virtual do Igape, no enderezo www.tramita.igape.es (epígrafe Consulta de resolucións definitivas, http://www.igape.es/gl/oficina-virtual/resolucions-definitivas), utilizando o seu NIF e o código IDE do expediente, para descargaren a súa resolución individual. Transcorrido o devandito prazo desde a posta á disposición da resolución individual sen que se acceda ao seu contido, entenderase rexeitada.
Segundo. As resolucións individuais, segundo o establecido no punto primeiro, esgotan a vía administrativa e contra elas poderán interpoñerse recurso contencioso-administrativo ante os xulgados do contencioso-administrativo de Santiago de Compostela, no prazo de dous meses contados a partir do día seguinte ao acceso á resolución individual, ou desde que se entenda rexeitada polo transcurso dez días naturais desde a súa posta á disposición sen que se accedese ao seu contido. Non obstante, previamente poderá interpoñer recurso de reposición ante a persoa titular da Dirección Xeral do Igape, dentro do prazo dun mes contado a partir do día seguinte ao acceso á resolución individual, ou desde que se entenda rexeitada polo transcurso dez días naturais desde a súa posta á disposición sen que se accedese ao seu contido.
Santiago de Compostela, 27 de novembro de 2020
RESOLUCIÓN do 27 de novembro de 2020, da Dirección Xeral de Emprego, Traballo Autónomo e Economía Social, pola que se publica a reasignación dos créditos orzamentarios recollidos na Orde do 8 de agosto de 2019 pola que se establecen as bases reguladoras de axudas a centros especiais de emprego (CEE) co fin de promover a integración laboral das persoas con discapacidade, e se procede á súa convocatoria para as anualidades 2019-2020.
Consellería de Emprego e Igualdade — III. Outras disposicións — 07/12/2020

No DOG núm. 147, do 23 de xullo de 2020, publicouse a Orde do 9 de xullo de 2020 pola que se establecen as bases reguladoras de axudas a centros especiais de emprego (CEE) co fin de promover a integración laboral das persoas con discapacidade, e se procede á súa convocatoria para as anualidades 2020-2021 (códigos de procedemento TR341K, TR341E, TR341N e TR341M).
Segundo o punto 2 do artigo 50 da Orde do 9 de xullo de 2020, de producirse remanentes de crédito na asignación inicial para o financiamento de cada programa, procederase á reasignación das contías sobrantes para atender as necesidades de crédito doutros programas.
No programa I de subvencións ás unidades de apoio á actividade profesional (procedemento TR341K) e no programa III de axudas ao custo salarial das persoas con discapacidade nos centros especiais de emprego, non existe crédito suficiente na anualidade 2020 para atender a todas as solicitudes. Por outra parte, no programa II de axudas para a creación de postos de traballo estables, adaptación de postos e asistencia técnica nos centros especiais de emprego (procedementos TR341E e TR341N), unha vez revisados todos os expedientes compróbase que existe remanente de crédito que se pode reasignar a os outros programas.
En consonancia co parágrafo anterior, o artigo 31 do Regulamento da Lei 9/2007, do 13 de xuño, de subvencións de Galicia, aprobado polo Decreto 11/2009, do 8 de xaneiro, establece que a alteración da distribución entre os créditos consignados non precisará de nova convocatoria, pero si das modificacións que procedan no expediente de gasto e da publicación nos mesmos medios que a convocatoria.
Por todo o exposto e co fin de atender máis solicitudes dos programas de axudas I e III da Orde do 9 de xullo de 2020
Primeiro. Modificar o crédito destinado ás axudas convocadas pola Orde do 9 de xullo de 2020 pola que se establecen as bases reguladoras de axudas a centros especiais de emprego (CEE) co fin de promover a integración laboral das persoas con discapacidade, e se procede á súa convocatoria para as anualidades 2020-2021, redistribuíndo o crédito asignado en cada programa de axudas para a anualidade 2020 e sen variar o orzamento total consignado na convocatoria.
Segundo. Esta modificación, unha vez publicada no Diario Oficial de Galicia, non implicará apertura de prazo para presentar novas solicitudes.
Santiago de Compostela, 27 de novembro de 2020
ORDE do 27 de novembro de 2020 pola que se fixan os prezos privados para a venda ao público de diversas publicacións.
Consellería de Cultura, Educación e Universidade — III. Outras disposicións — 07/12/2020

O artigo 50 da Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, dispón que «son prezos privados as contraprestacións que obteñan os suxeitos a que se refire o artigo 3 desta lei pola prestación de servizos ou a realización de actividades efectuadas en réxime de dereito privado cando, prestándose tamén tales servizos ou actividades polo sector privado, sexan de solicitude voluntaria por parte dos administrados».
Así mesmo, o artigo 51 da referida lei establece que «os prezos privados serán fixados polas consellerías correspondentes, logo de informe favorable da de Economía e Facenda, atendendo ás condicións e circunstancias do mercado en que operen, sen prexuízo de que excepcionalmente poidan aplicarse subvencións reguladoras. Para estes efectos, a consellería correspondente remitirá á de Economía e Facenda, o proxecto normativo xunto coa memoria económica en que se xustifiquen os aspectos anteriores. A norma que fixe estes prezos deberá ser publicada no
Diario Oficial de Galicia»
.
Na súa virtude, vista a proposta formulada pola Consellería de Cultura, Educación e Universidade e logo do informe favorable da Consellería de Facenda, esta consellería
Artigo único
1. Quedan aprobados os prezos privados de venda ao público das publicacións editadas pola Consellería de Cultura, Educación e Universidade que se relacionan no anexo.
2. Estes prezos entenderanse co IVE incluído.
Disposición derradeira única
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 27 de novembro de 2020
– Cadernos Ramón Piñeiro (XL). Estudos arredor de Ricardo Carvalho Calero. 16,23 €.
– Cabrita: Work (always) in progress. 35 €.
– Cabrita: Work (always) in progress. 35 €.
– Antonio Fraguas. Escolma. 11,17 €.
– Crecer co mar: Los gozos y las sombras de una villa marinera. 20 €.
– Crecer co mar: Os gozos e as sombras dunha vila mariñeira. 20 €.
RESOLUCIÓN do 27 de novembro de 2020 pola que se dá publicidade dos cambios producidos na Orde do 2 de outubro de 2020 pola que se establecen os domingos e festivos en que se autoriza a apertura de establecementos comerciais durante o ano 2021, de acordo co disposto no artigo 6.2 da Lei 13/2006, do 27 de decembro, de horarios comerciais de Galicia.
Vicepresidencia segunda e Consellería de Economía, Empresa e Innovación — III. Outras disposicións — 07/12/2020

De acordo co disposto no artigo 6.2 da Lei 13/2006, do 27 de decembro, de horarios comerciais de Galicia, dáse publicidade dos cambios producidos na Orde do 2 de outubro de 2020 como consecuencia da Resolución do 25 de novembro pola que se modifican os domingos e días festivos hábiles comercialmente para o concello de Ferrol, logo da correspondente solicitude do respectivo concello.
Os domingos e festivos nos cales os establecementos comerciais poderán permanecer abertos ao público no concello de Ferrol durante o ano 2021 son:
– 3 de xaneiro.
– 7 de xaneiro.
– 1 de abril.
– 31 de outubro.
– 28 de novembro.
– 5 de decembro.
– 8 de decembro.
– 12 de decembro.
– 19 de decembro.
– 26 de decembro.
Para os restantes concellos comprendidos no ámbito de aplicación da dita Lei 13/2006, do 27 de decembro, de horarios comerciais de Galicia, rexerá o disposto na Orde do 2 de outubro de 2020 (DOG do 13 de outubro).
Santiago de Compostela, 27 de novembro de 2020
RESOLUCIÓN do 27 de novembro de 2020, da Secretaría Xeral da Emigración, pola que se publican as subvencións concedidas ao abeiro da Resolución do 24 de febreiro de 2020 pola que se establecen as bases reguladoras e se convocan as subvencións correspondentes aos programas de apoio infraestrutural e adquisición de equipamentos ás comunidades galegas no exterior para o exercicio 2020.
Vicepresidencia primeira e Consellería de Presidencia, Xustiza e Turismo — III. Outras disposicións — 07/12/2020

O artigo 15.1 da Lei 9/2007, do 13 de xuño, de subvencións de Galicia, establece a obrigatoriedade de publicar no
Diario Oficial de Galicia
as subvencións concedidas por importe igual ou superior a 3.000 €, con expresión da convocatoria, programa e crédito orzamentario ao cal se imputan, o beneficiario, a cantidade concedida e a finalidade ou finalidades da subvención, e así o recolle no artigo 25.1 da convocatoria de referencia. En consecuencia,
Ordenar a publicación no
Diario Oficial de Galicia
das subvencións concedidas ás entidades galegas no exterior que figuran no anexo I e anexo II, por importe igual ou superior a 3.000 €, a abeiro da seguinte convocatoria: Resolución do 24 de febreiro de 2020, da Secretaría Xeral da Emigración, pola que se establecen as bases reguladoras e se convocan as subvencións correspondentes a programas de apoio infraestrutural e adquisición de equipamentos ás entidades galegas no exterior para o exercicio 2020 (DOG nº 47, do 10.3.2020).
Crédito orzamentario: 575.000 € con cargo á aplicación 04.30.312C.781.0. Axudas para conservación, obras, equipamentos e infraestrutura das súas instalacións.
Finalidade:
– Programa A. Axudas para obras de ampliación, reforma, rehabilitación e conservación das súas instalacións e/ou do patrimonio cultural: contribuír ao financiamento dos gastos derivados dos investimentos que realicen nas obras de ampliación, reforma, rehabilitación, conservación e restauración destinadas a mellora das súas instalacións e/o patrimonio cultural.
– Programa B. Axudas para a mellora de dotacións e equipamentos de carácter inventariable: contribuír ao financiamento da adquisición de dotacións e equipamentos que melloren as condicións en que se desenvolvan as actividades asociativas.
Santiago de Compostela, 27 de novembro de 2020
RESOLUCIÓN do 27 de novembro de 2020, da Secretaría Xeral da Emigración, pola que se publican as subvencións concedidas ao abeiro da Resolución do 31 de decembro de 2019 pola que se establecen as bases reguladoras e se convocan as subvencións correspondentes aos programas de actuación en favor das comunidades galegas no exterior para o exercicio 2020.
Vicepresidencia primeira e Consellería de Presidencia, Xustiza e Turismo — III. Outras disposicións — 07/12/2020

O artigo 15.1 da Lei 9/2007, do 13 de xuño, de subvencións de Galicia, establece a obrigatoriedade de publicar no Diario Oficial de Galicia as subvencións concedidas por importe igual ou superior a 3.000 €, con expresión da convocatoria, programa e crédito orzamentario ao cal se imputan, o beneficiario, a cantidade concedida e finalidade ou finalidades da subvención, e así o recolle no artigo 25.1 da convocatoria de referencia. En consecuencia,
Ordenar a publicación no Diario Oficial de Galicia das subvencións concedidas ás entidades galegas no exterior que figuran no anexo I, anexo II e anexo III, por importe igual ou superior a 3.000 €, ao abeiro da seguinte convocatoria:
Resolución do 31 de decembro de 2019, da Secretaría Xeral da Emigración, pola que se establecen as bases reguladoras e se convocan as subvencións correspondentes a programas de actuación en favor das entidades galegas no exterior para o exercicio 2020 (DOG nº 25, do 6.2.2020).
Crédito orzamentario: 1.140.000 € con cargo á aplicación 04.30.312C.481.0. Axudas a entidades no ámbito das migracións.
Finalidade:
– Programa 1. Axudas para gastos de funcionamento: contribuír ao financiamento dos gastos correntes ou de funcionamento de carácter periódico derivados de servizos externos en que incorran entidades galegas existentes fóra de Galicia que resulten necesarios para o mantemento da súa actividade ordinaria.
– Programa 2. Axudas para proxectos culturais, sociais, de accións informativas e proxectos promovidos pola mocidadee: fomentar a programación cultural, social e formativa, a acción informativa, divulgativa, edición de publicacións, programas de radio, etc., e participación da mocidade no funcionamento das entidades galegas do exterior.
– Programa 3. Accións de especial relevancia promovidas por comunidades galegas: contribuír ao financiamento de proxectos de actividades de carácter extraordinario para a entidade que as promove ou nas cales participe activamente, non atendibles polo programa 2, cuxa finalidade é a promoción cultural, social ou económica de Galicia no ámbito en que estea asentada, tales como mostras, feiras, certames ou efemérides especiais.
Santiago de Compostela, 27 de novembro de 2020
Programa 1. Axudas para gastos de funcionamento:
Programa 2. Axudas para proxectos culturais, sociais, de accións informativas e proxectos promovidos pola xuventude:
Programa 3. Accións de especial relevancia promovidas por comunidades galegas:
DECRETO 101/2020, do 17 de xullo, polo que se concede a Medalla de Galicia na súa categoría de ouro.
Vicepresidencia e Consellería de Presidencia, Administracións Públicas e Xustiza — III. Outras disposicións — 18/07/2020

O artigo 4 do Decreto 1/1991, do 11 de xaneiro, polo que se regula a concesión da Medalla de Galicia, modificado polo Decreto 215/2003, do 3 de abril, establece as medallas que, anualmente, se poderán outorgar nas súas distintas categorías.
Tendo en conta o previsto no artigo antes indicado, o Goberno galego ten a vontade de outorgarlle a súa máis alta distinción a quen se indica a seguir.
Polo tanto, por proposta do vicepresidente e conselleiro de Presidencia, Administracións Públicas e Xustiza e logo do acordo do Consello da Xunta de Galicia, na súa reunión do día dezasete de xullo de dous mil vinte,
Conceder a Medalla de Ouro de Galicia:
– Aos profesionais da sanidade galega implicados na atención aos pacientes COVID-19.
Santiago de Compostela, dezasete de xullo de dous mil vinte